Nóg 'n vet regsrekening vir Zuma | Maroela Media
Nóg 'n vet regsrekening vir Zuma
Die Konstitusionele Hof het die saak met koste van die rol geskrap. (Argieffoto: Kim Ludbrook/AFP)
Die Konstitusionele Hof het Donderdag korte mette gemaak van oudpres. Jacob Zuma se aansoek, dat hy nie aanspreeklik gehou moet word vir die terugbetaling van sowat R10 miljoen aan regskoste nie, en het dit boonop met koste van die rol geskrap.
Die bevel is nog 'n terugslag vir die 79-jarige oudpresident wie se korrupsieverhoor ook vandeesweek in die Pietermaritzburg-hooggeregshof begin het.
Die hooggeregshof het Zuma vroeër beveel om die R10 miljoen op te dok vir sy poging om die uitreiking van 'n verslag oor staatskaping deur die voormalige openbare beskermer, adv. Thuli Madonsela, in 2016 te stuit.
Die appèlhof het verlede jaar Zuma se aansoek om verlof tot appèl teen die hooggeregshofbevinding – dat hy persoonlik vir die koste aanspreeklik gehou word – verwerp.
Zuma het hom daarna tot die Konstitusionele Hof gewend.
Die DA, EFF en die Raad vir die Bevordering van die Suid-Afrikaanse Grondwet (Casac) het die land se hoogste hof gevra dat die aansoek geskrap word nadat Zuma se regspan die spertyd vir die indien van hofstukke gemis het.
"Die hof maak die volgende bevel: Dat die saak met koste van die rol geskrap word," het waarnemende hoofregter Sisi Khampepe in 'n kort uitspraak gesê.
Intussen word gewag op nog 'n uitspraak van dieselfde hof in 'n aansoek van die Zondo-kommissie na staatskaping. Die kommissie het die Konstitusionele Hof gevra om Zuma tronkstraf op te lê vir sy minagting van 'n hofbevel om te gaan getuig.
Ou Zuma! Grootste nar van die 19/20/21 en 22ste eeu.
Lekker man — Lekker !!
Ek kry so lekker nou! Sluit toe ook asb en gooi weg die sleutels!
Hy sal seker nooit tronk toe gaan nie, maar hy gaan die res van sy lewe in howe spandeer en uiteindelik gaan hy bankrot wees. Hy sal daai duur plekkie van hom moet verkoop en n shack gaan bly.